31995L0056
L 286/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/56/ЕО НА КОМИСИЯТА
от 8 ноември 1995 година
за привеждане в съответствие с техническия прогрес на Директива 74/61/ЕИО на Съвета относно устройствата за защита срещу неразрешено използване на моторни превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 100а от него,
като взе предвид Директива 70/156/ЕИО на Съвета от 6 февруари 1970 г. за типовото одобрение на моторни превозни средства и на техните ремаркета (1), последно изменена с Директива 93/81/ЕИО на Комисията (2), и по-специално член 13, параграф 2 от нея,
като взе предвид Директива 74/61/ЕИО на Съвета от 17 декември 1973 г. за сближаване на законодателствата на държавите-членки относно устройствата за защита срещу неразрешено използване на моторни превозни средства (3), и по-специално член 5 от нея,
като има предвид, че Директива 74/61/ЕИО е една от специалните директиви в областта на процедурата за типово одобрение на ЕИО, която е предмет на Директива 70/156/ЕИО на Съвета; като има предвид, че поради това разпоредбите, установени в Директива 70/156/ЕИО относно системите, компонентите и отделните технически възли на превозните средства се отнасят за настоящата директива;
като има предвид, че по-специално член 3, параграф 4 и член 4, параграф 3 от Директива 70/156/ЕИО изискват към всяка специална директива да е приложен информационен документ, включващ съответните точки от приложение I към тази директива, както и сертификат за типово одобрение съгласно приложение VI към същата директива, за да се компютъризира типовото одобрение;
като има предвид, че с оглед на натрупания опит и състоянието на техниката и по-специално на съответния правилник на Икономическата комисия на Обединените нации за Европа сега е уместно да се приведат в съответствие изискванията към горните устройства чрез добавяне на изисквания за алармените системи и устройствата за блокиране;
като има предвид, че звуковият сигнал на аларменото устройство може да се излъчва от звукови предупредителни устройства, както е установено от Директива 70/388/ЕИО на Съвета (4);
като има предвид, че други мерки, такива като тези, отнасящи се до заключването на вратите и на багажника, ще бъдат приети на по-късна дата с оглед усъвършенстване на средствата, възпиращи неразрешеното използване на моторни превозни средства; като има предвид, че освен това разпоредбите на настоящата директива трябва да бъдат преразгледани след кратък период от време с оглед на по-нататъшното им засилване, inter alia, за да бъдат обхванати и други превозни средства; като има предвид, че Комисията ще изготви доклад по тези въпроси най-късно до декември 1996 г., придружен при необходимост от нови предложения;
като има предвид, че разпоредбите на настоящата директива са в съответствие със становището на Комитета по привеждане в съответствие с техническия прогрес, учреден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
1. Директива 74/61/ЕИО се изменя, както следва:
-
в член 1 „…, със или без каросерия, …“ се заменя с „…, комплектован или неокомплектован,…“ и „… релси, трактори и машини за селското стопанство и строителни машини.“ се заменя с „…релси, трактори за селското и горското стопанство и всички самоходни машини.“,
-
в членове 2 и 3 „от приложение I“ се заменя със „от съответните приложения“.
-
в член 4 „точка 2.2 от приложение I“ се заменя със „съответните приложения“,
-
в член 5 „приложения I и II“ се заменя с „приложенията“.
2. Добавя се списък на приложенията преди приложенията, а приложенията към Директива 74/61/ЕИО се заменят с приложенията към настоящата директива.
Член 2
1. Считано от 1 май 1996 г., държавите-членки не могат:
-
да отказват да издават типово одобрение на ЕИО или да издават национално типово одобрение по отношение на тип моторно превозно средство, тип устройство за блокиране или тип алармена система или
-
да забраняват регистрацията, продажбата или пускането в експлоатация на превозни средства или продажбата или въвеждането в експлоатация на устройство за блокиране или на алармени системи
на основания, свързани с устройствата за защита срещу неразрешено използване на моторни превозни средства, ако тези устройства са в съответствие с разпоредбите на Директива 74/61/ЕИО така, както са изменени с настоящата директива.
2. Считано от 1 януари 1997 г., държавите-членки:
-
прекратяват да издават типово одобрение на ЕИО и
-
могат да отказват да издават национално типово одобрение
за тип превозни средства на основания, свързани с устройствата за защита срещу неразрешено използване или за тип имобилайзер или за тип алармена система, ако не са в съответствие с изискванията на Директива 74/61/ЕИО, изменена с настоящата директива.
3. Считано от 1 октомври 1998 г,. държавите-членки:
-
считат удостоверенията за съответствие, с които съгласно Директива 70/156/ЕИО са снабдени новите превозни средства, за невалидни за целите на член 7, параграф 1 от настоящата директива и
-
могат да отказват регистрацията, продажбата и въвеждането в експлоатация на нови превозни средства, които не са снабдени със сертификат за съответствие съгласно с Директива 70/156/ЕИО,
-
могат да отказват продажбата и въвеждането в експлоатация на нови устройства за блокиране или нови алармени системи
на основания, свързани с устройствата за защита срещу неразрешено използване, ако не са изпълнени разпоредбите на Директива 74/61/ЕИО така, както са изменени с настоящата директива.
4. Считано от 1 октомври 1998 г., разпоредбите на настоящата директива относно устройствата за блокиране и алармените системи като компоненти или отделни технически възли се изпълняват за целите на член 7, параграф 2 от Директива 70/156/ЕИО.
Член 3
1. Държавите-членки въвеждат в действие законовите, подзаконовите и административните разпоредби, необходими за да се съобразят с настоящата директива, преди 1 май 1996 г. Те незабавно уведомяват Комисията за това.
2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
3. Държавите-членки уведомяват Комисията за текстовете на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза в сила на двадесетия ден след датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 8 ноември 1995 година.